Moskvaga “sayohat”ga borgan ayol odam savdosi qurboni bo‘ldi

Toshkentga biror-bir ish topish umidida kelgan Hamida Shoimova (ism-familiyalar o‘zgartirilgan) eski tanishi Sobirning tuzog‘iga ilinib, Moskvada fohishalik qilishga majbur bo‘ldi, deb xabar bermoqda Uz24.uz.

Hamida poytaxtga ish izlab kelgan kunlarning birida boradigan joyi bo‘lmaganligi uchun eski tanishi Sobirga qo‘ng‘iroq qilib, tunab qolishda yordam berishini iltimos qildi. Sobir o‘zi o‘qiydigan institutning talabalar yotoqxonasiga taklif etdi. Xonadoshlari qiz bolani bu yerga olib kirib bo‘lmasligi, agar birov bilib qolsa, yotoqxona tugul o‘qishdan ham haydab yuborishlari mumkinligini aytdi.
Aksiga olib, qizlar yotoqxonasidan ham bo‘sh joy topishning imkoni bo‘lmadi. Shu tariqa Hamida tunni o‘g‘il bolalar xonasida o‘tkazishga majbur bo‘ldi. Ertalab o‘qishga otlangan yigitlar unga hech qayerga chiqmaslikni tayinlab, ustidan qulflab ketdi.
Shundan buyon Hamida eski tanishi Sobirning talaba do‘stlari bilan juda yaxshi chiqishib qoldi. Bu orada ish izlab yurganini aytib, ulardan yordam so‘radi. Bu gapni eshitgan Sobirning do‘sti Ilhom uni Moskvaga sayohatga taklif qildi. “Sayohat”, bilet, yo‘lkira tekinligini eshitgan Hamida rozilik bildiradi.
Moskvada Hamidani Ilhomning “akasi” va “kelinoyisi” kutib oldi. Uning poyezddan tushishi bilan “sayohatning boshlanishi chakki emas”, degan gapiga javoban “kelinoyi”ning “Qanaqa sayohat, bu yerga ishlagani, odamlarning ko‘nglini olgani kelding”, degan gapi barcha narsaga oydinlik kiritib qo‘ydi. Shu tariqa Hamidani fohishalik bilan shug‘ullanishga majbur qilishdi.
2012-yilning dekabr oyi oxirlarida qulay paytdan foydalangan Hamida u yerdan qochishga muvaffaq bo‘ldi va bo‘lib o‘tgan holat haqida Moskva huquqni muhofaza qilish organlariga xabar berdi.
Toshkentga qaytib kelganidan keyin esa huquqni muhofaza qilish organlariga ariza bilan murojaat qildi. Sud to‘rtovlonning qilmishini atroflicha o‘rganib, Jinoyat kodeksining 135-moddasi 3-qismi “g” bandini qo‘llab, ularga turli muddatlarga ozodlikdan mahrum qilish jazosini tayinladi. Bu haqda O‘zbekiston Respublikasi Bosh prokuraturasining “Huquq” nashri xabar qiladi.